Man kan vist roligt betegne det som et gedigent overforbrug, hvis de to indbrudstyve, der natten til onsdag var på spil i en købmandsforretning på Margrethevej i Hirsthals, kun "handlede" til sig selv. De slap nemlig derfra med intet mindre end 118 kartoner cigaretter - i alt 23.600 cigaretter. Det skriver Nordjyllands Politi sin døgnrapport. Gerningsmændene forsøgte først at brække et vindue til et kontor op, men måtte opgive ævred. I stedet valgte de at smadre en anden rude med en ukendt genstand. Men hvad de to mænd ikke vidste, mens de ribbede lagert for cigaretter, var, at de blev fanget på butikkens overvågningskamera. Derfor kan Nordjyllands Politi nu efterlyse de gerningsmænd, der begge var iført mørke hætter eller elefanthuer under indbruddet. Den ene var derudover iført en lys jakke med refleks langs venstre side, en mørk trøje, sko og bukser. Den anden havde en mørk jakke, mørke bukser og hvide sko på. Har du set noget, eller har du oplysninger i sagen, hører politiet meget gerne fra dig på telefon 114.

Referat:
To indbrudstyve blev fanget på overvågningskameraet i en købmandsbutik i Hirtshals, mens de tømte cigaretlageret.